## Rješenje kojim se trgovačkom društvu Tržnice Rijeka d.d. Rijeka, odobrava objavljivanje ponude za preuzimanje javnog dioničkog društva Jadran hoteli d.d., Rijeka

### NN 100/2006 (13.9.2006.), Rješenje kojim se trgovačkom društvu Tržnice Rijeka d.d. Rijeka, odobrava objavljivanje ponude za preuzimanje javnog dioničkog društva Jadran hoteli d.d., Rijeka

# HRVATSKA AGENCIJA ZA NADZOR FINANCIJSKIH USLUGA

**2311**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva TRŽNICE RIJEKA d.d.,
Rijeka, Demetrova 3, zastupanog po opunomoćenicima, Jurju Parazajderu i Ozrenu
Tatarcu, odvjetnicima iz Zagreba, Bogišićeva 2, za odobrenje objavljivanja
ponude za preuzimanje javnog dioničkog društva JADRAN HOTELI d.d., Rijeka,
Strossmayerova 1, na sjednici održanoj 7. rujna 2006. godine, donijela je

## RJEŠENJE

Trgovačkom društvu TRŽNICE RIJEKA d.d., Rijeka, Demetrova 3, odobrava se
objavljivanje ponude za preuzimanje javnog dioničkog društva JADRAN HOTELI d.d.,
Rijeka, Strossmayerova 1.
Ovo Rješenje objavit će se u »Narodnim novinama«.

```
Obrazloženje
```

I/ Trgovačko društvo TRŽNICE RIJEKA d.d., Rijeka, Demetrova 3 (dalje u tekstu:
Ponuditelj), zastupano po opunomoćenicima, Jurju Parazajderu i Ozrenu Tatarcu,
odvjetnicima iz Zagreba, Bogišićeva 2, podnijelo je Hrvatskoj agenciji za nadzor
financijskih usluga (dalje u tekstu: Agencija), dana 30. lipnja 2006. godine,
temeljem odredbe članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva JADRAN HOTELI d.d., Rijeka, Strossmayerova 1
(dalje u tekstu: Izdavatelj) i dokumentaciju u privitku, a 3. srpnja 2006.
godine, dopunu dokumentacije uz navedeni zahtjev.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenima od 12.
srpnja i 7. kolovoza 2006. godine, te usmeno 5. rujna 2006. godine, od
Ponuditelja tražila njezinu izmjenu i dopunu.
Budući da je Agencija naprijed navedenim pismenima od Ponuditelja zatražila,
između ostalog, izmjenu cijene u ponudi za preuzimanje, a s tim u svezi i
izmjenu iznosa i roka važenja priložene bankovne garancije, Ponuditelj je
podneskom od dana 17. kolovoza 2006. godine, zatražio od Agencije produljenje
ostavljenog roka za dostavljanje bankovne garancije. Agencija je Zaključkom od
dana 24. kolovoza 2006. godine, Ponuditelju produžila rok za dostavu bankovne
garancije u smislu odredbe članka 12. stavak 2. točka 2. Zakona.
Ponuditelj je dokumentaciju uz Zahtjev za odobrenje objavljivanja ponude za
preuzimanje, dopunjavao i ispravljao podnescima od 27. srpnja, 17. i 30.
kolovoza i 5. rujna 2006. godine.
II/ Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 96.880.800,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2006. godine, imao
više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 30. svibnja 2006. godine,
stjecanjem 24.000 dionice, odnosno 9,17% učešća u temeljnom kapitalu
Izdavatelja, što daje 9,17% od ukupnog broja glasova koje daju dionice
Izdavatelja s pravom glasa, temeljem Ugovora o kupoprodaji dionica, sklopljenog
sa Sandijem Šolom iz Zagreba, Lašćinska cesta 79a, nakon kojeg stjecanja
Ponuditelj raspolaže sa 74.000 dionica Izdavatelja, odnosno 28,26% učešća u
temeljnom kapitalu Izdavatelja, što daje 28,26% od ukupnog broja glasova koje
daju dionice Izdavatelja s pravom glasa.
Ponuditelj, temeljem Sporazuma o zajedničkom djelovanju, sklopljenog 12. lipnja
2006. godine, djeluje zajednički s IVANOM FRANOLIĆEM iz Rijeke, Ratka Petrovića
18; ANTOM BEKAVCEM iz Brela, Gornji Kričak bb; MILJENKOM TRAVICOM iz Zagreba,
Trg Ivana Kukuljevića 12; RADOVANOM TUBINOM iz Zagreba, Hrvoja Macanovića 17 i
ZORANOM LUŠTICOM iz Kostrene, Glavani 47.
IVAN FRANOLIĆ iz Rijeke, Ratka Petrovića 18, raspolaže sa 51.968 dionica
Izdavatelja, odnosno 19,85% učešća u temeljnom kapitalu Izdavatelja, što daje
19,85% od ukupnog broja glasova koje daju dionice Izdavatelja s pravom glasa;
ANTE BEKAVAC iz Brela, Gornji Kričak bb, raspolaže sa 24.118 dionica
Izdavatelja, odnosno 9,21% učešća u temeljnom kapitalu Izdavatelja, što daje
9,21% od ukupnog broja glasova koje daju dionice Izdavatelja s pravom glasa;
MILJENKO TRAVICA iz Zagreba, Trg Ivana Kukuljevića 12, raspolaže sa 23.000
dionica Izdavatelja, odnosno 8,78% učešća u temeljnom kapitalu Izdavatelja, što
daje 8,78% od ukupnog broja glasova koje daju dionice Izdavatelja s pravom
glasa; RADOVAN TUBIN iz Zagreba, Hrvoja Macanovića 17, raspolaže sa 21.049
dionica Izdavatelja, odnosno 8,04% učešća u temeljnom kapitalu Izdavatelja, što
daje 8,04% od ukupnog broja glasova koje daju dionice Izdavatelja s pravom glasa
i ZORAN LUŠTICA iz Kostrene, Glavani 47, raspolaže sa 18.907 dionica
Izdavatelja, odnosno 7,22% učešća u temeljnom kapitalu Izdavatelja, što daje
7,22% od ukupnog broja glasova koje daju dionice Izdavatelja s pravom glasa.
Ponuditelj i osobe koje djeluju zajednički s Ponuditeljem, zajedno raspolažu s
ukupno 213.042 dionice Izdavatelja, odnosno 81,36% učešća u temeljnom kapitalu
Izdavatelja, što daje 81,36% od ukupnog broja glasova koje daju dionice
Izdavatelja s pravom glasa.
Sukladno Sporazumu o zajedničkom djelovanju od 12. lipnja 2006. godine, ponudu
za preuzimanje Izdavatelja objavit će Ponuditelj sukladno odredbi članka 4.
stavak 1., a u svezi s člankom 8. stavak 1. točka a) Zakona.
IV/ Cijena po kojoj Ponuditelj nudi otkup dionica u ponudi za preuzimanje iznosi
300,00 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osobe s kojima Ponuditelj djeluje zajednički
stjecali dionice Izdavatelja s pravom glasa u razdoblju od jedne godine prije
dana objavljivanja ponude za preuzimanje iznosi 200,00 kuna po dionici. Prema
podacima Zagrebačke burze d.d., Zagreb i Varaždinske burze d.d., Varaždin,
dostavljenim na zahtjev Agencije (u predmetu: klasa: 450-08/06-13/65), na
Zagrebačkoj burzi d.d., Zagreb, u zadnja tri mjeseca prije nastanka obveze
objavljivanja ponude za preuzimanje nije bilo trgovine dionicama Izdavatelja,
niti kroz trgovinski sustav niti putem dražbi, dok je u istom razdoblju
prosječna cijena ostvarena na Varaždinskoj burzi d.d., Varaždin, iznosila 300,00
kuna po dionici, te je utvrđeno da je cijena izražena u ponudi za preuzimanje u
iznosu od 300,00 kuna po dionici, utvrđena u skladu s odredbama članka 15.
stavci 3.-6. Zakona.
V/ Ponuditelj i osobe s kojima Ponuditelj djeluje zajednički raspolažu s 213.042
redovne dionice Izdavatelja, a temeljni kapital Izdavatelja podijeljen je na
261.840 redovnih dionica, svaka u nominalnom iznosu od 370,00 kuna. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalih 48.798 dionica Izdavatelja s pravom glasa, u iznosu od
najmanje 14.639.400,00 kuna. Uvidom u Garanciju br. 06001220076, koju je 30.
lipnja 2006. godine u korist svih dioničara Izdavatelja izdala RAIFFEISENBANK
AUSTRIA d.d., Podružnica Rijeka, Rijeka, Matije Gupca 11, te Dodatak br. 1
Garanciji br. 06001220076, kojim se mijenja iznos Garancije br. 06001220076 i
rok važenja iste do najkasnije 15. studenoga 2006. godine, utvrđeno je da je
Ponuditelj osigurao sredstva u iznosu od 14.639.400,00 kuna.
VI/ Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-450-08/06-10/27
Urbroj: 326-111/06-14
Zagreb, 7. rujna 2006.

Predsjednik Uprave
**Ante Samodol**, v. r.

Rješenje, NN 100/2006-2311
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)